Všetky horúce a dôležité novinky 86. autosalónu Ženeva 2016 nájdete na: http://zeneva-2016.topspeed.sk/
T-Cross Breeze je dlhý 4113 mm, široký 1790 mm a vysoký 1563 mm. Rázvor náprav má hodnotu 2565 mm. Podľa šéfdizajnéra Klausa Bischoffa má koncept dynamický vzhľad, ktorý reprezentuje vstup značky do úplne novej éry. Karoséria dostala nový zelený lak Summer Green Metalic. Vpredu aj vzadu nájdeme LEDkové svetlá, vrátane zaujímavo orámovaných hmloviek. Keďže ide o crossover, nesmie chýbať oplastovanie. Za povšimnutie stoja disky 19-palcových kolies, ktorých dizajn pripomína lopatky turbíny.
V interiéri zmizli takmer všetky klasické tlačidlá. Zostali iba tie na sťahovanie okien a plátennej strechy. Prednosť dostali dotykové displeje, digitálny je aj prístrojový panel. Palubné systémy sa ovládajú gestami. Na palube sa nachádza aj audiosystém Beats s výkonom 300W a subwooferom v stredovej konzole. Technika konceptu naznačuje, že sa počíta so sériovým modelom. T-Cross má pod kapotou benzínový trojvalec 1.0 TSI s výkonom 110 koní a krútiacim momentom 175 Nm. Agregát spolupracuje so sedemstupňovou automatickou prevodovkou DSG. Terénny kabriolet váži 1250 kg a na stovku zrýchli za 10,3 sekundy. Maximálna rýchlosť je 188 km/h. Priemerná spotreba 5 l/100 km a 40-litrová nádrž by mali zaručiť dojazd 800 km.
zdroj: carscoops